Da Søren Peter Madsen fik amputeret sit venstre ben, ændrede livet sig radikalt. Med en lejlighed på første sal og seksten trin op til hoveddøren ville det kræve en lift for pensionisten, hvis han skal kunne komme ind og ud af lejligheden. Ifølge Søren Peter Madsen blev han under det to måneder lange hospitalsophold lovet, at han ikke ville blive udskrevet, før der var monteret en lift til hans lejlighed. - Kommunens visitator lovede mig, at liften ville være der, når jeg kom hjem, forklarer Søren Peter Madsen. Men da pensionisten blev udskrevet fredag og taxaen ankom til adressen, var der ingen lift. Så pensionisten måtte vente på, at fire Falck-reddere kom til stede og kunne løfte ham og kørestolen op i lejligheden. Her har han været siden og han kan nu se frem til op mod tre uger i lejligheden før liften dukker op. -Kommunen burde holde hvad den lover, raser den 72-årige mand. - Liften blev bestilt i forbindelse med Søren Peter Madsens udskrivelse, ganske som det er normal procedure, forklarer Hjørrings borgmester Arne Boelt (Soc. Dem.) til TV2/NORD og fortsætter: - Vi vil naturligvis gerne yde så god service som muligt i samarbejdet mellem Hjørring Kommune og Sygehus Vendsyssel, men det er jo også vigtigt, at vi ikke bestiller hjælpemidler for mange tusinde kroner, før lægerne udskriver patienterne. Reelt kunne der jo ske det, at patienten slet ikke kunne bo i eget hjem efter operationen, og så er det mange skattekroner, vi har kastet ud på udstyr, der ikke bliver brugt, forklarer borgmesteren. Indtil liften er installeret, klarer Søren Peter Madsen sig med hjemmehjælp og hjælp fra familie og venner.

Opsummering:
Hjørring Kommune beskyldes for nøl. 
Har ikke installeret en lift, så manden kan komme ud af lejligheden.